作者:葛長庚
標題:賀新郎
內容:風雨今如此。問行人、如何有得，許多兒淚。為探木犀開也未，只有芙蓉而已。九十日、秋光能幾。千里送人須一別，卻思量、我了思量你。去則是，住則是。歸歸我亦行行矣。便行行、不須回首，也休縈繫。一似天邊雙鳴雁，一個飛從東際。那一個、又飛西際。畢竟人生都是夢，再相逢、除是青霄裡。卻共飲，卻共醉。